รุกสร้างเครือข่ายเสริมธุรกิจ ธนาคารทหารไทยเร่งพัฒนาคู่ค้า
แบงก์ทหารไทยมุ่งขยายซัพพลายเชน หวังต่อยอดธุรกิจรายใหญ่-เอสเอ็มอี ตั้งเป้าธุรกิจซัพพลายเชนในปีนี้เติบโต 20%
27 มี.ค. 2562

แบงก์ทหารไทยมุ่งขยายซัพพลายเชน หวังต่อยอดธุรกิจรายใหญ่-เอสเอ็มอี ตั้งเป้าธุรกิจซัพพลายเชนในปีนี้เติบโต 20%
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย เปิดเผยว่า เศรษฐกิจไทย มีการเติบโตแบบกระจุกตัว และถูกขับเคลื่อนด้วยกลุ่มธุรกิจขนาดใหญ่ ซึ่งมีกว่า 6,000 บริษัท มีสัดส่วนรายได้ต่อจีดีพี 58% และมีการจ้างงานเพียง 18% ขณะที่ธุรกิจขนาดกลางและเล็ก (เอสเอ็มอี) มีผู้ประกอบการมากกว่า 3 ล้านราย มีสัดส่วนรายได้ต่อจีดีพี 42% และมีการจ้างงานอยู่ที่ 82% ซึ่งทำให้อัตราการขยายตัวทางเศรษฐกิจ (จีดีพี) ไทยเติบโตได้ 3-4%
ขณะเดียวกันธุรกิจเอสเอ็มอีส่วนใหญ่ไม่มีบิซิเนสโมเดลในการทำธุรกิจ รวมถึงขาดการเชื่อมโยงระหว่างผู้ประกอบการขนาดใหญ่ ขนาดกลาง และขนาดเล็ก  ดังนั้น หากไม่มีการยกระดับเอสเอ็มอี จะส่งผลให้เศรษฐกิจของประเทศเติบโตช้า
อย่างไรก็ตาม ธนาคารจะทำหน้าที่เป็นตัวกลางในการยกระดับคู่ค้าธุรกิจเครือข่าย (ซับพลายเชน) โดยการทำหน้าที่เป็นแหล่งเงินทุน และทำให้ผู้ผลิต ผู้ขายมีข้อมูลร่วมกัน
นายปิติ กล่าวว่า ปัจจุบัน 3 อุตสาหกรรมที่มีความน่าสนใจ ประกอบด้วยกลุ่มค้าปลีก ที่มีจำนวนบริษัท กว่า 1.27 ล้านราย กลุ่มธุรกิจก่อสร้างมีความสำคัญ เพราะก่อให้เกิดการจ้างงาน และตัวขับเคลื่อนเศรษฐกิจของประเทศตลอดทั้งซัพพลายเชน ขณะที่ภาคการเกษตรมีจำนวน 12 ล้านคน จากจำนวน 27 ล้านคนในภาคแรงงาน
ทั้งนี้ จะต้องยกระดับประสิทธิภาพทั้ง 3 อุตสาหกรรม โดยเฉพาะซัพพลายเชนให้มีความแข็งแกร่ง ผ่านเทคโนโลยี และเชื่อมโยงเครือข่ายพันธมิตรเข้าด้วยกัน รวมถึงการสนับสนุนจากบริษัทขนาดใหญ่ไปยังธุรกิจขนาดกลางและเล็ก เพื่อให้เศรษฐกิจของประเทศขับเคลื่อนได้
นายเสนธิป ศรีไพพรรณ ประธานเจ้าหน้าที่บริหารลูกค้าธุรกิจ ทีเอ็มบี กล่าวว่า ในปีนี้จะเน้นการเติบโตเชิงรุก ในกลุ่มคู่ค้าธุรกิจเครือข่าย (ซัพพลายเชน) เชื่อมโยงระหว่างธุรกิจขนาดใหญ่และขนาดเล็ก โดยตั้งเป้ากลุ่มนี้จะมีการเติบโต  20% จากปีก่อนที่การเติบโตต่ำกว่าระดับ 20%
สำหรับธนาคารมีกลุ่มลูกค้ารายใหญ่ 100 ราย และกลุ่มเอสเอ็มอี 1,000 ราย โดยหลังจากนี้จะเน้นเจาะผู้ประกอบการใน 3 กลุ่ม  ประกอบด้วยเกษตร ก่อสร้าง และค้าปลีก โดยการร่วมมือกับพันธมิตร และการพัฒนา ทีเอ็มบี ซัพพลายเชน โซลูชั่น เพื่อให้ผู้ค้าขนาดเล็กได้เข้ามามีส่วนร่วมและให้มีการเติบโตอย่างยั่งยืน